|  |
| --- |
| **Budapest Főváros VII. kerület Erzsébetváros Önkormányzata**  **Fidesz-KDNP frakció** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. április 16-ai rendes ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendeletének módosítására – a közösségi együttélés szabályainak kiegészítése a közterületi kulcsszéfekre vonatkozóan |

**Készítette:**

Benedek Zsolt

Fidesz-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az utóbbi időszakban Erzsébetvárosban egyre több lakossági panasz érkezett képviselőcsoportunkhoz az utcai homlokzatokon, kerítéseken vagy kapualjakban elhelyezett kulcsszéfekkel kapcsolatban. A bejelentések alapján világossá vált, hogy ezek az eszközök nem csupán városképi szempontból kifogásolhatók, hanem súlyos közbiztonsági kockázatot is jelentenek.

A kulcsszéfek könnyen hozzáférhetőek, zárszerkezetük sok esetben egyszerűen feltörhető, így az ezekből megszerzett kulcsokkal a betörők akadálytalanul juthatnak be a házakba és lakásokba. Számos esetben ezek az eszközök közvetlen összefüggésbe hozhatók betörési kísérletekkel. Az ilyen jellegű eszközök terjedése különösen aggasztó egy olyan belvárosi kerületben, ahol sűrű a lakóövezet és kiemelt turisztikai célpontként is jelentős a vendégforgalom.

Továbbá a kulcsszéfek tömeges jelenléte az épülethomlokzatokon rendezetlenséget, vizuális szennyezést okoz, és rontja Erzsébetváros arculatát. A Fidesz–KDNP frakció ezért azt javasolja, hogy az Önkormányzat tegye egyértelművé: ezek az eszközök ellentétesek a közösségi együttélés szabályaival, és írja elő eltávolításukat írásbeli felszólítást követően.

A rendeletmódosítás egyértelműen rögzíti, hogy az épületek külső felületén elhelyezett kulcsszéfek tilalmazottak, és felszólítás esetén azok eltávolítása kötelező. Ezzel világos és betartható jogi keretet teremthetünk a probléma kezelésére.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontja kimondja, hogy a közbiztonság biztosításában való közreműködés a helyi önkormányzatok feladata.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet, hogy a rendeletmódosítást tárgyalja meg és fogadja el annak érdekében, hogy Erzsébetváros közbiztonságát és arculatát hatékonyan megőrizhessük.

**Hatásvizsgálat**

A Budapest Főváros VII. kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (II.15.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendeletmódosítás célja Erzsébetváros közbiztonságának növelése és a közösségi együttélés szabályainak érvényesítése a közterületeken elhelyezett kulcsszéfek szabályozásán keresztül. A lakosság biztonságérzetét növeli, hozzájárul a közrend fenntartásához. A költségvetésre gyakorolt hatása minimális, kizárólag tájékoztatási és ellenőrzési feladatokat érint.

**2. A jogszabály környezeti és egészségi következményei**

A rendeletmódosítás közvetlen környezeti és egészségi hatása nem jelentős, ugyanakkor közvetett módon hozzájárul a lakók mentális biztonságérzetének és életminőségének javításához.

**3. A jogszabály adminisztratív terheket befolyásoló hatásai**

A rendelet nem növeli érdemben az adminisztratív terheket. A kulcsszéfekkel kapcsolatos felszólítások kezelése és az esetleges szankciók alkalmazása a meglévő önkormányzati struktúrán belül kezelhető.

**4. A jogszabály megalkotásának szükségessége, a jogalkotás elmaradásának várható következményei**

A rendeletmódosítást a kulcsszéfek városszerte tapasztalható elburjánzása, valamint azok biztonsági és városképi kockázatai indokolják. A jogalkotás elmaradása esetén a közterületi rendezetlenség, a betörések veszélye és a lakosság elégedetlensége tovább növekedhet.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet végrehajtásához szükséges személyi, szervezeti, tárgyi és pénzügyi feltételek az Önkormányzat rendelkezésére állnak, új erőforrás bevonása nem szükséges.

**Budapest, 2025. április 2.**

**Benedek Zsolt**

frakcióvezető

**dr. Kosztolányi Dénes dr. Molnár Dominik Ripka András**

képviselő képviselő képviselő

Melléklet:

* Rendelettervezet a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására