|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester, dr. Pleva Dániel képviselő** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. április 16 - ai**

**rendes ülésére**

**Tárgy:**  Döntés új emléktáblák elhelyezéséről Bernáth László és Gábor Béla emlékére

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló 20/2021. (III.17.) önkormányzati rendelet szabályozza (a továbbiakban: Rendelet). A Rendelet 4. § (1) bekezdése szerint emléktábla állításához a Képviselő-testület előzetes hozzájárulása szükséges.

A Rendelet 2.§ és 3.§-a az alábbiak szerint rendelkezik:

*„2. § (1) E rendelet alkalmazásában:*

a) Emléktábla: *kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

**I.**

**Bernáth László**

Tábla szövege:

Ebben a házban élt 1960-tól 2016-ig ***Bernáth László*** aranytollas újságíró, író, film-, és színikritikus, az Esti Hírlap főszerkesztője, újságíró-generációk tanítója.

Állította a VII. kerületi Önkormányzat és a család

Háttér:

1957-től az Esti Hírlap gyakornoka, később munkatársa és rovatvezető-helyettese, 1976–1989 között a kulturális rovat vezetője, 1989–1991 között főszerkesztő-helyettese. 1996-tól az Esti Hírlap főszerkesztője volt. Nyugdíjasként a Népszava kulturális rovatának állandó szerzője.

1994-től a MÚOSZ elnökségi tagja. Évtizedekig a Bálint György Újságíróiskola tanára. A Magyar Ellenállók és Antifasiszták (MEASZ, Hanti Vilmos elnök) Évkönyvének szerkesztője.

Helyszín:

Dózsa György út 16.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás módosító indítvány keretében kerül mellékletként csatolásra. A társasház beleegyező nyilatkozatát, közgyűlési határozatát az előterjesztés melléklete tartalmazza. Az emléktábla felállításának várható költsége – a módosító indítvánnyal csatolt mellékletben található árajánlat alapján - ……. forint + Áfa, melyre a fedezet az Önkormányzat költségvetésében az „5707 Rendezvények, stratégiai feladatok” cím „Emléktáblák” során rendelkezésre áll.

**II.**

**Gábor Béla**

Tábla szövege:

**GÁBOR BÉLA**

**emlékezetére**

Ebben az épületben, 1981 és 2007 között működött Magyarország egyetlen **KIRAKATRENDEZŐ ÉS DEKORATŐR ISKOLÁJA,** a nagy múltú „Dekorsuli”.

Az iskolarendszerű kirakatrendező és dekoratőr szakképzés 1955-ben kezdődött Magyarországon.

Alapítója, Gábor Béla, aki 1955-57 között igazgatóhelyettese és tanára is volt az iskolának.

„A KIRAKAT” című első tankönyv is Gábor Béla munkáját dicséri.

1977-től, visszatérve ide a „szívének legkedvesebb iskolájába” haláláig tanított és szakfelügyelőként felügyelte a szakoktatást.

Ez idő alatt írta a „KIRAKAT ÉS KIÁLLÍTÁS A KEZDETEKTŐL” című

összefoglaló művét, ami 2021-ben jelent meg nyomdai kiadásban.

Egész életét a dekoratőr mesterség tanításának szentelte.

Emlékére a Dekoratőr Szakma Jövőjéért Alapítvány létrehozta a   
Gábor- Béla díjat, az első díjátadás 1994-95-ös tanév végén volt.

Gábor Béla rajztanár (1911-1993)

állította;

Budapest VII. ker. Önkormányzata – Gábor Judit és Családja – Dekorszövetség – MNMKK Magyar KereskedeImi és Vendéglátóipari Múzeum - Imre Olga

Háttér:

Gábor Béla, Budapesten 1911. szeptember 7-én, többgenerációs nyomdász családba született.

1933-ban, a középiskola elvégzését követően, a Képzőművészeti Főiskolán Réti István tanítványaként 1937-ben rajztanári diplomát kapott.

A korabeli törvények miatt, 1940-től nem taníthatott Budapesten. Kolozsvárott, a „ZSIDLIC” Izraelita Gimnáziumban folytatta a tanári munkáját. 1946-ban háta mögött hagyva, de sosem feledve a tragikus körülmények között elvesztett első családját, a munkaszolgálatot és a szovjet fogolytábort, visszaköltözött Budapestre. Újra taníthatott a magyar fővárosban. Tanítás mellett, 1948-ban a Képzőművészeti Főiskola Apponyi Kollégiumán, magasabb szintű tanári diplomát szerezett.

**Az 1948. június 10-én az Országos Képzőművészeti Főiskolán kiállított Rajztanári Oklevelén,** többek között Barcsay Jenő, Berény Róbert, Domanovszky Endre, Elekfy Jenő, Ferenczy Béni, Fónyi Géza, Gáborájáni Szabó Kálmán, Kmetty János, Pátzay Pál, Prohászka József, Strobl Zsigmond, Szőnyi István, Takács Menyhért, Tóth Géza aláírása is olvasható.

1949-től 1954-ig - megszűnéséig - a Pedagógiai Főiskola tanszékvezető tanáraként dolgozott. 1954-ben megbízást kapott az alapítandó Kirakatrendező és Dekoratőr Képző Iskola létrehozására, amely a Fővárosi Tanács Iparcikk Kereskedelmi Iskola tagozataként 1955-ben kezdte meg működését. 1957-ben megjelent az első tankönyve, „**A KIRAKAT”** címmel. Az iskolának 1957-ig az igazgatóhelyettes – tanára, művészi szellemisége, a mai napig jelen van a kirakatrendező és dekoratőr szakképzésben.

1957 májusától 4 évig külföldön, több országban élt családjával. A leghosszabb és grafikailag legtermékenyebb időszak Belgium / Brüsszelhez kapcsolódik. Tagja volt a Belga Grafikusművészek Szövetségének. Az 1958-as Brüsszeli Világkiállítás Magyar Pavilonjának munkálataiban is, mint tervező grafikus vett részt. Ez időszak alatt több kereskedelmi terméknek készített plakátot, atrapot, teljes grafikai arculatot.

1962-ben visszatért Magyarországra, ezt követően 1972-ig a budapesti Könyves Kálmán Gimnázium tanáraként és fővárosi szakfelügyelőként dolgozott. 1972–1977 között a Kossuth Zsuzsanna Intézetnél tanított. 1977-től újra - már nyugdíjasként, haláláig (1993. december 3.),- a Kirakatrendező és Dekoratőr Iskola tanáraként dolgozott.

Gábor Béla – a rá jellemző szerénységgel – nem tartotta magát művésznek, pedig – Réti István tanítványhoz méltóan – szívesen alkotott. Művészi munkássága emlékét szén-, és krétarajzok, akvarellek, és grafikák őrzik. Tanári munkája során számtalan plakátot, kirakati és reklámgrafikát készített. Hívatásának mindig a Tanítást tartotta!

**Díjai, elismerései közül a SZÉKELY BERTALAN EMLÉKÉREM** kitüntetést, 1972-ben a vizuális nevelés, a rajzoktatás és a rajztanárképzés tudományos munkájáért adományozták. **ARANYOKLEVÉLLEL** az 50 éves tanári munkája évfordulóján, a Magyar Képzőművészeti Főiskola, 1987-ben, **GYÉMÁNTOKLEVÉLLEL** a 60 éves pedagógusi tevékenysége elismeréseként a Budapesti Tanítóképző Főiskola emlékezett meg 1991-ben**.**

Helyszín:

Damjanich utca 4.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás módosító indítvány keretében kerül mellékletként csatolásra. A társasház 100%-ban önkormányzati tulajdon, a tulajdonos jelen határozattal beleegyezését is adja az emléktábla elhelyezéséhez. Az emléktábla felállításának várható költsége – a módosító indítvánnyal csatolt mellékletben található árajánlat alapján - ……. forint + Áfa, melyre a fedezet az Önkormányzat költségvetésében az „5707 Rendezvények, stratégiai feladatok” cím „Emléktáblák” során rendelkezésre áll.

Tekintettel arra, hogy az előterjesztés egyes mellékleteinek beszerzése folyamatban van, a hiányzó dokumentumokat módosító indítvánnyal terjesztem majd a Tisztelt Képviselő-testület elé.

A Határozati javaslatok a beérkezett árajánlatok alapján a módosító indítvánnyal kiegészítésre kerülnek.

Kérem, a Tisztelt Képviselő-testületet az előterjesztés megtárgyalására, a határozati javaslatok elfogadására, az emléktáblák felállításának támogatására!

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2025. (IV.16.) határozata emléktábla elhelyezésével kapcsolatos döntés meghozataláról Bernáth László tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a VII. kerület Dózsa György út 16. szám alatt lévő épület homlokzatán, Bernáth László tiszteletére emléktáblát állíttat, melynek költségeire bruttó …………forint fedezetet biztosít Budapest Főváros VII. kerület Erzsébetváros Önkormányzatának 2025. évi költségvetéséről szóló 5/2025. (II.19.) rendelete alapján.
2. felkéri a Polgármestert az 1. pontban meghatározott emléktábla állításához szükséges intézkedések megtételére.

**Felelős**: Niedermüller Péter polgármester

**Határidő**: 1. pont tekintetében 2025. április 16.

2. pont tekintetében 2025. május 30.

**II.**

**Budapest Főváros VII. kerület Erzsébetváros Önkormányzata Képviselő-testületének …/2025. (IV.16.) határozata emléktábla elhelyezésével kapcsolatos döntés meghozataláról Gábor Béla tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a VII. kerület Damjanich utca 4. szám alatt lévő épület homlokzatán, Gábor Béla tiszteletére emléktáblát állíttat, melynek költségeire bruttó ………….. forint fedezetet biztosít Budapest Főváros VII. kerület Erzsébetváros Önkormányzatának 2025. évi költségvetéséről szóló 5/2025. (II.19.) rendelete alapján.
2. felkéri a Polgármestert az 1. pontban meghatározott emléktábla állításához szükséges intézkedések megtételére.

**Felelős**: Niedermüller Péter polgármester

**Határidő**: 1. pont tekintetében 2025. április 16.

2. pont tekintetében 2025. május 30.

Budapest, 2025. április 16.

**Szücs Balázs dr. Pleva Dániel**

alpolgármester képviselő

Előterjesztés mellékletek:

1. számú melléklet: Bernáth László Társasházi hozzájárulás