**Budapest Főváros VII. kerület Erzsébetváros Önkormányzata Képviselő-testületének …/2025. (…) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

[1] Budapest Főváros VII. kerület Erzsébetváros Önkormányzatának Képviselő-testülete módosítani kívánja a közösségi együttélés szabályairól szóló önkormányzati rendeletét azzal a céllal, hogy a közterületen, vagy az onnan látható helyre felszerelt kulcsszéfek eltávolításra kerüljenek.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 8. § (1) bekezdés b) pontjában meghatározott feladatkörében eljárva, a 143. § (4) bekezdés d) pontjában kapott felhatalmazás alapján a következőket rendeli el:

**1. §**

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Rendelet) 1. §-a a következő (3) bekezdéssel egészül ki:

*"(3) E rendelet alkalmazásában a kulcsszéf: olyan zárható biztonsági tárolóeszköz, amely a zárt térbe történő bejutáshoz szükséges fizikai vagy digitális kulcs, belépőkód tárolására alkalmas.”*

**2. §**

A Rendelet a következő 7/A. §-sal egészül ki:

„7/A.§

*(1) A közösségi együttélés szabályaival ellentétes magatartást követ el, aki:*

*a) kulcsszéfet helyez el az épület külső homlokzatára, kerítésére vagy kapualjába,*

*b) felszólítás ellenére nem távolítja el az elhelyezett kulcsszéfet a megadott határidőn belül.*

*(2) Az (1) bekezdés hatálybalépését megelőzően elhelyezett kulcsszéfek esetében az (1) bekezdés b) pontjában meghatározott szabályszegés csak akkor állapítható meg, ha az Önkormányzat írásbeli felszólítása ellenére a kulcsszéf a megadott határidőn belül nem került eltávolításra."*

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A rendeletmódosítás célja Erzsébetváros közbiztonságának és közterületi rendezettségének javítása. A közterületről jól látható kulcsszéfek – különösen az épületek homlokzatán, kapualjakban és kerítéseken elhelyezettek – a betörési kísérletek egyik fő eszközévé váltak, miközben városképi szempontból is zavaró hatást gyakorolnak. A szabályozás célja, hogy a közösségi együttélés alapvető szabályai közé bekerüljenek a kulcsszéfek elhelyezésére és eltávolítására vonatkozó előírások, amelyek megszegése szankcionálhatóvá válik.

**Részletes indokolás**

**1. §** A módosítás bevezeti a „kulcsszéf” fogalmát a rendelet által alkalmazott definíciók közé.

**2. §** Meghatározza, hogy a kulcsszéfek közterületről látható elhelyezése, valamint a felszólítás utáni el nem távolítása a közösségi együttélés szabályaival ellentétes magatartásnak minősül.

**3. §** Hatályba léptető és hatályvesztő rendelkezések.