# Erzsébetváros Gazdasági és Fejlesztési Program 2025-2029.

### Preambulum

*Erzsébetváros Önkormányzatának törvényi kötelezettsége a következő évek gazdasági programjának megalkotása. Munkánkat nem könnyíti meg a nagyfokú bizonytalanság. A gazdasági szereplők visszaeső teljesítménye csökkenti bevételeinket, az államháztartás vészesen felduzzadt hiánya növeli a bizonytalanságot. A várhatóan tartósan magasa infláció, valamint a kormány önkényes beavatkozásai* *jelentős forrásokat vonnak el az Önkormányzattól. Továbbra sincsenek a kerület számára elérhető Európai Uniós pályázatok. A kiszámíthatatlan helyzet megköveteli a folyamatos újratervezést. Szigorú, hatékony és átlátható gazdálkodást folytatunk. Döntéseink hatásait körültekintően megvizsgáljuk, azokat az elérhető legfrissebb adatokra alapozzuk. A választóinkat bevonjuk a kerületet érintő döntésekbe. Terveinket, döntéseinket a Fővárosi Önkormányzattal és a határos kerületekkel összhangban hozzuk meg, mert így fejlődik közös otthonunk, Budapest.*

### Helyzetértékelés

Erzsébetváros népessége jelentősen csökkent az elmúlt évtizedben. A lakosság száma 2011. és 2021. között 12,7%-kal esett vissza. Különösen a fiatalok aránya csökken, főként a családosok agglomerációba költözése miatt. Magas az albérletben élő fiatalok aránya, akik a kerület potenciális jövőbeni lakói lehetnek. A statisztikák nem tükrözik a kerületben átmenetileg tartózkodó, albérletben élő fiatalok számát.

A lakosság iskolázottsági szintje javult, de a társadalmi kettősség megmaradt. Az elmúlt két évtizedben a felsőfokú végzettségűek aránya 17 %-ról 38 %-ra nőtt. Azonban a kerület továbbra is a legalacsonyabb egy főre jutó SZJA-jövedelemmel rendelkezik a belvárosi kerületek között. Jelentős az alacsony képzettségű, rossz szociális körülmények között élő népesség aránya.

Az eredeti átfogó rendezési tervek figyelmen kívül hagyása, valamint a visszaélésszerű vadprivatizáció következményeként a kerületben nem indult átfogó városrehabilitációs program, így a kerület társadalmi pozíciója romlott a szomszédos VIII. és IX. kerülethez képest. A kerület épületállományának állapota elavult: az épületek többsége nem esett át átfogó felújításon az elmúlt évtizedekben.

A szomszédos kerületekhez képest alacsony ingatlanárak ellenére a lakhatási válság a városrészben is jelentős probléma. Erzsébetvárosban az átlagos négyzetméterár 1,2 millió forint, amely a belvárosi kerületek között a második legalacsonyabb érték. A megfizethetőség hiánya pedig elvándorláshoz és a beköltözési hajlandóság csökkenéséhez vezet.

A lakásállomány szerkezete kedvezőtlen a családok számára. A lakások több mint 50 %-a 50 m² alatti, ami vonzóvá teszi őket rövid távú lakáskiadás és egyedülállók, fiatal párok számára, de kevésbé alkalmas nagyobb családoknak.

Egy 2020. elején készült felmérés egyebek között kitért a lakosságot leginkább foglalkoztató témákra, mint a lakhatás, az Airbnb-szolgáltatás, az úgynevezett *„bulinegyed”*, az autóforgalom és a parkolás, valamint a gyalogos- és kerékpáros közlekedés megítélésére. Ezek az információk továbbra is iránymutatásként szolgálnak számunkra.

A döntés-előkészítő munkát rendszeres közvélemény-kutatásokkal segítjük. Meggyőződésünk azonban, hogy semmi nem pótolja az önkormányzati képviselők napi kapcsolattartását a választópolgárokkal. Innen kapunk közvetlen visszajelzéseket, probléma-felvetéseket, bírálatot és bíztatást.

### Jövő7 – a XXI. század Erzsébetvárosa

Erzsébetváros 2024-ben megválasztott Képviselő Testülete a 2024-2029-es önkormányzati ciklus gazdasági programját Niedermüller Péter polgármester *„Jövő7 – a XXI. század Erzsébetvárosa”* című újraválasztási programjából kiindulva kívánja megvalósítani.

A polgármesteri program öt pilléren nyugszik:

1. Gondoskodó Erzsébetváros
2. Fejlődő Erzsébetváros
3. Zöld, fenntartható Erzsébetváros
4. Tiszta, biztonságos Erzsébetváros
5. Erzsébetváros, a kultúrnegyed

A 2019-ben megkezdett munka folytatásához, kiteljesítéséhez Erzsébetváros Önkormányzatának megvannak az eszközei: jelentős ingatlanállománya, számottevő pénzügyi megtakarításai és világos céljai, nem utolsó sorban kidolgozott részletes tervei megvalósításra várnak. Fejlesztési stratégiánkat összehangoljuk Budapest Főváros hasonló elképzeléseivel – különösen a Nagykörút és a Rákóczi út rehabilitációjának terveivel. Megteremtjük annak feltételeit, hogy Erzsébetváros polgárai élhető, modernizálódó, Budapest egészével együtt szervesen fejlődő, egyben szolidáris kerület lakói lehessenek a XXI. század derekán.

### I. Gondoskodó Erzsébetváros

A kerület, mint közösség összetartása, a rászorulók és a lecsúszással szemben megkapaszkodni törekvő középosztály megsegítése nem szlogen, hanem határozott értékválasztás.

#### Szociális biztonság

A kerület lakossága elöregedett, sok nyugdíjas rendkívül nehéz anyagi helyzetben él. Az idősekről, betegekről, kiszolgáltatottakról való gondoskodás az Önkormányzat kiemelt feladata. A gondoskodás egyben annak a kifejezése is, hogy közösségünk tagjai nincsenek egyedül, mindig számíthatnak ránk. Fontos, hogy a szükséges támogatáshoz, fizikai ellátáshoz a rászorulók célzottan és személyre szabottan jussanak hozzá.

Sokrétű ellátórendszert működtetünk, amely szerteágazó támogatást nyújt mindenkinek, akinek szüksége van a közösség segítségére. A szociális ellátást nem segélyezésként fogjuk fel, hanem a pénzbeli segítségen túlmutató szociális hálót szövünk, amely idejekorán képes beavatkozni és személyre szabott megoldást nyújtani a rászorulóknak. Különösen igaz ez fogyatékkal élő embertársainkra, akik életminőségét nagyban javítja az önkormányzat kézzelfogható segítsége.

Szociális ellátórendszerünk minden életszakaszban igyekszik megelőzni a súlyos vagy visszafordíthatatlan helyzeteket és a legtöbb nehéz élethelyzetre igyekszik támogatást nyújtani.

##### Kisgyermekeknek és szüleiknek

• szakembereink szűrésekkel, korai fejlesztéssel, mozgásterápiával és számos más foglalkozással segítik a gyermekeket és szüleiket;

• szünidei gyermekétkeztetést, nyári napközis táboroztatást szervezünk;

• a kerületi óvodákban és általános iskolákban az első évüket megkezdő gyermekek részére óvoda-, illetve iskolakezdési csomagot biztosítunk;

##### Általános és középiskolás tanulóinknak

• közlekedési, sport és művészeti támogatást nyújtunk;

• Karinthy Frigyes-ösztöndíjjal pénzbeni támogatást adunk a kimagasló tanulmányi eredményt elérő diákoknak;

##### Egyetemistáknak

• felsőoktatási ösztöndíjat tudunk adni;

##### Felnőtteknek

• ingyenes jogi tanácsadást és pszichológiai foglalkozást biztosítunk;

• nehéz élethelyzet esetén tucatnyi jogcímen tudunk pénzbeli támogatást adni;

• segítséget tudunk nyújtani családon belüli krízishelyzetek megelőzése vagy megszüntetése érdekében. Idősek, betegek és várandós anyukák igénybe vehetik taxiszolgáltatásunkat.

##### Időseknek

• klubot szervezünk, illetve napi egyszeri melegétkezést biztosítunk;

• házigondozást, segítségnyújtást szervezünk.

Ezeket a feladatokat az Önkormányzat nem csupán saját intézményrendszerén keresztül látja el, hanem aktívan támogat és együttműködik olyan civil és egyházi kezdeményezésekkel, amelyek részt vesznek a szociális gondoskodásban. Kiemelten igaz ez a hajléktalan-ellátásra, amely sok tekintetben gyakorlati probléma, másrészt viszont elemi emberiességi kötelességünk, amelyről akkor sem mondhatunk le, ha tudjuk, hogy sok kényelmetlenséggel, kellemetlenséggel, olykor konfliktussal jár és aránytalanul nagy terhet ró az Önkormányzatra. Az ilyen szolgáltatásokat nyújtó egyházakat és civil szervezeteket erőnkhöz mérten továbbra is támogatjuk.

#### Támogatjuk az egészségügyi ellátást

Az egészségügyi ellátás országszerte súlyos gondokkal küzd. A kormány az önkormányzat kezéből kivett lényegében minden beavatkozási lehetőséget. Mi azonban nem adjuk fel, mert felelősek vagyunk lakóink egészségi állapotáért is. Széleskörű egészségügyi megelőzési programot indítunk szűrővizsgálatokkal, oltási programokkal, továbbá segítjük háziorvosaink munkáját és segítséget nyújtunk abban, hogy lakóinknak ne kelljen mindenképpen a magánegészségügyhöz fordulniuk.

#### Szolidaritás és társadalmi kohézió

A társadalmi kohézió erősítését szolgálja, hogy az Önkormányzat minden lakója számára igyekszik biztosítani a kultúrához való hozzáférést. Kiemelt figyelmet fordítunk a nehezebb egzisztenciális helyzetben lévők társadalmi integrációjára. Szükségesnek látszik idegennyelv oktatási, felnőtt átképzési lehetőségek, a digitális és idegennyelvi képességek javítását célzó programok továbbfejlesztése, kiterjesztése, és újak indítása. A nálunk letelepedő külföldiek számára a befogadás jegyében magyar nyelvtanfolyamot indítottunk.

#### Gyermekbarát kerület

A nehéz helyzetbe került középosztály, különösen a gyermekeket nevelők testreszabott segítése fontos feladat. Nálunk a család az család: nem teszünk különbséget „patchwork” családok, gyermeküket egyedül nevelő szülők, vagy bármilyen más felállásban gyermekről gondoskodók között. Támogatást adunk korai fejlesztési és mozgásterápiás, iskolai felzárkóztató programok formájában, a hangszer- vagy sportszervásárlás támogatásában, korrepetálásban, ösztöndíjban, az üdültetés segítésében, a szülőket tehermentesítő iskolán kívüli foglalkozások szervezésében.

Jól felszerelt és kitűnő állapotban lévő bölcsődéinket és óvodáinkat folyamatosan fejlesztjük, ami eggyel több érv a fiatal családosok számára ahhoz, hogy jó a kerületben élni. Immár angol nyelvű foglalkozások is elérhetők.

Felújított és korszerűen felszerelt épületbe költöztettük a Családok Átmeneti Otthonát. Folytatjuk az állami gondoskodásból kikerülő és nehézsorsú fiatalok számára nyújtott mentorálási programot.

### II. Fejlődő Erzsébetváros

Az elmúlt évtizedek eltérő fejlődést hoztak a kerületbe. Miközben Erzsébetváros külső részei, a Városligethez közel eső területei és Középső-Erzsébetváros lassú fejlődésen, helyenként jelentős átalakuláson mentek keresztül, addig Belső-Erzsébetvárosban nagyon ellentmondásos folyamatok játszódtak le. Átgondolt városrehabilitációs program hiányában elszigetelt és sokszor igénytelen magán ingatlanfejlesztések valósultak meg, amelyek nem hozták magukkal a városrész átfogó megújulását. Az önkormányzati tulajdonú ingatlanok megfontolatlan, olykor spekulatív értékesítése nem csupán számottevő vagyonvesztést eredményezett, de oda is vezetett, hogy az Önkormányzatnak mára rendkívül kevés eszköze maradt ahhoz, hogy érdemben befolyásolni tudja a kerületrész fejlődését.

#### A lakosságszám apadásának megfordítása

A kerületi lakosságszám csökkenése akkor fordítható meg, ha minden itt lakóban meg tudjuk erősíteni azt az érzetet, hogy itt jó élni. Különös vonzereje van annak, ha valaki a belvárosban lakhat.

A létszámában és életkörülményeiben egyaránt gyarapodó Erzsébetvárost csak átfogó lakhatási programmal lehet elérni. Számos egyetem közelsége okán szükséges új kollégiumi férőhelyek létesítése, akár önkormányzati, akár magánberuházások révén. Ezáltal a fiatalok bejárhatnák a lakhatási lépcső több fokát, amely a kollégiumtól kezdve a fiatal házaspárok életkezdését segítő garzonlakásokon keresztül az önkormányzati bérlakásokig vezet, és új lakókat vonz a kerületbe.

#### A lakhatási válság enyhítése

Nagyon sokaknak az ingatlanok magas ára miatt nincs módjuk arra, hogy saját ingatlant vásároljanak, ezért lakhatásukat máshogyan kell megoldaniuk, például piaci alapon kell lakást bérelniük. Annak, aki nem tud saját lakást venni, vagy nem akarja vállalni a hiteltörlesztéssel járó évtizedes terheket, egyenértékű bérlakásprogramot kínálunk. Olyat, amely serkenti a lakásmobilitást, és ahol mindenkinek van esélye idővel eggyel feljebb lépdelni a lakhatási grádicsokon.

Célunk olyan lakáspolitika, amely az elérhető árak miatt vonzza a fiatal családokat, elősegíti a külföldről hazatérni vágyók letelepedését kerületünkben, és javítja az itt élő emberek életminőségét.

Gazdag épített és szellemi örökségünket úgy kell megőriznünk, hogy a kerület több generáció számára is vonzó legyen, mely jó minőségű lakóépületekkel, sokszínű, igényes városi szolgáltatásokkal biztosítja polgárai számára a mindennapi élet kereteit.


#### Erzsébetvárosi lakásgazdálkodási problémák

Az Önkormányzat az előző ciklusban 291 lakást újított fel, a ciklus elején további 38 lakásban folyt felújítási munka.

|  |  |  |  |  |
| --- | --- | --- | --- | --- |
|  | **Önkormányzat által felújított (db)** | **Alapterület (m2)** | **Bérlői kötelezettség terhe**  **mellett felújított (db)** | **Alapterület (m2)** |
| **2020** | 7 | 539 | 24 | 1 006 |
| **2021** | 47 | 2 370 | 25 | 1 188 |
| **2022** | 15 | 1 080 | 30 | 1 632 |
| **2023** | 38 | 2 252 | 54 | 2 129 |
| **2024** | 21 | 1 144 | 30 | 974 |
| **Összesen** | **128** | **7385** | **163** | **6929** |

Az ingatlanvagyon állapotának javítására tett erőfeszítések ellenére az ingatlanok egy része még mindig siralmas állapotban van, még mindig nagy hányaduk használhatatlan.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **A lakásállomány megoszlása komfortfokozati bontásban a 2024-2029-es ciklus elején** | | | | | | | | | | | | |
|  | **összkomfortos** | | **komfortos** | | **félkomfortos** | | **komfortnélküli** | | **szükséglakás** | | **összesen** | |
| db | % | db | % | db | % | db | % | db | % | db | % |
| **piaci** | 15 | 10,2 | 156 | 10,3 | 29 | 16,4 | 16 | 5,3 | 0 | 0,0 | 216 | 9,8 |
| **költségelvű** | 116 | 78,9 | 1060 | 69,9 | 96 | 54,2 | 160 | 52,6 | 24 | 41,4 | 1 456 | 66,1 |
| **szociális** | 4 | 2,7 | 31 | 2,0 | 2 | 1,1 | 4 | 1,3 | 1 | 1,7 | 42 | 1,9 |
| **más célú használt** | 0 | 0,0 | 26 | 1,7 | 1 | 0,6 | 2 | 0,7 | 0 | 0,0 | 29 | 1,3 |
| **nem hasznosítható üres** | 7 | 4,8 | 131 | 8,6 | 25 | 14,1 | 64 | 21,1 | 32 | 55,2 | 259 | 11,8 |
| **hasznosítható üres** | 5 | 3,4 | 112 | 7,4 | 24 | 13,6 | 58 | 19,1 | 1 | 1,7 | 200 | 9,1 |
| **ÖSSZESEN** | **147** | 100,0 | **1 516** | 100,0 | **177** | 100,0 | **304** | 100,0 | **58** | 100,0 | **2 202** | 100,0 |

Ennek okai elsősorban abban keresendők, hogy egy évtizede változatlanul alacsonyak a bérleti díjak, melyből származó bevétel nem fedezi az önkormányzati lakások fenntartását, üzemeltetését.

További okok:

1. Rossz a lakásállomány összetétele: sok a kis alapterületű lakás, amelyek nem ideálisak nagyobb családok részére. Magas a komfortnélküli lakások aránya.
2. Rossz a házak műszaki állapota: a régi, 100 évesnél idősebb, körfolyosós épületeknek leromlott a műszaki állapota. Sok épületben nincs lift, a lakások megközelítése emiatt idősek, gyerekesek részére nehézkes. A régi épületek földszinti lakásai sok helyen vizesek, ami nem vagy csak költséges eljárással szüntethető meg. Az épületeken belül elavult közművezetékek, nem megfelelő elektromos kapacitás, hibás, veszélyes gázhálózat is található még.
3. Sokan megsértik a közösségi együttélés szabályait.
4. A régi bérlők esetében a lakások lelakottak, a szükséges karbantartási munkák gyakorta elmaradtak. Sokan indokolatlanul nagy alapterületű lakást használnak, ragaszkodnak a lakáshoz. Gyakoriak a higiéniai problémák (lom, kosz lakáson belül). A megüresedett lakások lelakottak, felújításuk rendkívül költséges.
5. Nincsenek új építésű, korszerű, energiahatékony önkormányzati bérlakások. Az önkormányzati bérlakások hiánya hátráltatja a lakásmobilitást, a leromlott állapotú vagy komfort nélküli lakások felújítását, valamint a lakásigénylők számának csökkentését.

Az elmúlt 10 évben bekövetkezett társadalmi, piaci és jogszabályi változások okán a korábbi szabályozás egyre kevésbé volt alkalmas az Erzsébetvárosi Önkormányzat lakáspolitikai szándékainak kifejezésére, célkitűzéseinek megvalósítására.

A lakásgazdálkodási tevékenység megújításának alapfeltétele volt a koherens rendeleti szabályozás, amelyet az alábbi célkitűzéseket tartalmazta:

* a lakhatási támogatási rendszer és a lakbér rendszer átalakítása;
* a lakáspályázatok reformja, új pályázati formák bevezetése;
* a bérlakásállomány mobilizálása;
* a bérlők mobilizálása;
* a lakbérek racionalizálása, differenciálása;

Mindezek érdekében az Önkormányzat már a ciklus elején a lakásrendelet módosításával egy igazságosabb bérleti rendszer alapjait rakta le, amely egyaránt figyelembe veszi a tényleges piaci bérleti díjakat, a rászorultsági elvet, valamint a felelős önkormányzati gazdálkodás szempontrendszerét. További célok:

* Az üres lakások számának csökkentése bérbeadással. Évente 2-3 alkalommal pályázat kiírása (30-50 db lakásra bérlői felújítási kötelezettség vállalásával).
* Évente legalább 20-40 db lakás önkormányzati költségből történő felújítása, lakások/ingatlanok akadálymentesítése.
* A megüresedett, visszavett lakások közül az önkormányzat számára költséges, gazdaságosan nem felújítható lakások értékesítése vagy elbontása, a szükséglakások felszámolása.
* A komfortnélküli lakások felülvizsgálata, ahol lehetséges, komfortossá tétele.
* A bérlői felújítási kötelezettség ösztönzése.
* Közösségi együttélési szabályok betartatása – ellenőrzéssel, szankcióval.
* A civil szervezetekkel történő, már jelenleg is működő együttműködés erősítése a szociálisan rászorulók támogatása érdekében.
* Új önkormányzati bérlakás(ok) építése.
* A lakásmobilitás ösztönzése.
* Az elektronikus ügyintézés fejlesztése, hatékony kommunikáció (honlap, internetes felületek, közérdekű információk naprakész közzététele).
* A 100 százalékban önkormányzati tulajdonban lévő épületek teljeskörű felújítási programjának töretlen folytatása. (Az eddig elvégzett, illetve folyamatban lévő felújítási munkák összértéke 3 milliárd forint. A ciklusban tervezett felújítási munkák összértéke 3-5 milliárd forint között alakul.)

#### A helyiséggazdálkodás problémái

A kereskedelem szerkezete világszerte megváltozott, egyre nagyobb teret nyer az online és a koncentrált kereskedelem. Ennek ellenére a belső városrészek kereskedelemi szempontból vonzóak lehetnek, de ehhez a megfelelő feltételek megteremtésére van szükség. Emellett szükségessé vált a kereskedők, befektetők számára inspirálóan ható szabályrendszer kialakítása.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Az önkormányzati helyiségállomány albetét funkció szerint a ciklus kezdetén** | | | | | | | | | | | | | | | | |
|  | **utcai földszint** | | **udvari földszint** | | **utcai pince** | | **udvari pince** | | **félemelet - emelet** | | **tetőtér - padlás** | | **egyebek**  **(iskolaépület, trafó, stb)** | | **ÖSSZESEN** | |
| db | % | db | % | db | % | db | % | db | % | db | % | db | % | db | % |
| **bérlős** | 383 | 81,3 | 144 | 61,3 | 91 | 21,9 | 54 | 18,4 | 35 | 63,6 | 0 | 0 | 20 | 74,1 | **727** | 48,4 |
| **üres – nem használt** | 21 | 4,5 | 56 | 23,8 | 2 | 0,5 | 11 | 3,8 | 20 | 36,4 | 6 | 100 | 7 | 25,9 | **123** | 8,2 |
| **üres - hasznosítható** | 67 | 14,2 | 35 | 14,9 | 323 | 77,6 | 228 | 77,8 | 0 | 0,0 | 0 | 0,0 | 0 | 0,0 | **653** | 43,4 |
| **ÖSSZESEN** | **471** | 100 | **235** | 100 | **416** | 100 | **293** | 100 | **55** | 100 | **6** | 100 | 27 | 100 | **1 503** | 100 |

A kerületfejlesztési célok elérése és a helyiséggazdálkodás hatékonyságának erősítése érdekében az Önkormányzat kidolgozta a helyiséggazdálkodás új feltételrendszerét, amely az övezeti besorolásokat szinkronba hozta a helyiségek tényleges kereskedelmi értékével; a bérleti díjakat pedig hozzáigazította a valós piaci viszonyokhoz. Mindezzel növelhető az Önkormányzat bevétele, illetve javítható a tartozásmentes bérlői állomány aránya. Részletes célok:

* Az 560 üres pincehelyiségből 550 hasznosítandó/értékesítendő;
* 179 utcai és udvari földszinti üres helyiségből 102 helyiséget lehet bérbeadás útján hasznosítani;
* 77 utcai és udvari földszinti helyiség jelenlegi műszaki állapota miatt nem bérbeadható, ezeket fel kell újítani; Az eredményes pályáztatáshoz a helyiségek műszaki állapotának javítása, lomtalanítás, közművek rendezése.

#### Önkormányzati ingatlanok értékesítése

Az önkormányzati ingatlanállomány felmérését követően a 2021. évben vette kezdetét az ingatlanok piaci áron, versenyeztetési eljárás keretében történő értékesítése, melynek eredményeképp 110 lakás, 24 pincehelyiség, 1 tetőtér, és 4 nagy értékű ingatlanegyüttes került értékesítésre, összesen 4,26 Mrd Ft értékben.

A ciklus során az alábbi ingatlanok értékesítésére kerül sor:

• alacsony komfortfokozatú, leromlott műszaki állapotú, gazdaságosan nem felújítható üres lakások;

• bérbeadás útján nem hasznosítható üres pincehelyiségek;

• tetőterek;

• kihasználatlan üres telkek.

Az ingatlanokat az eddig alkalmazott gyakorlatnak megfelelően transzparens módon, piaci áron, versenyeztetési eljárás keretében kívánjuk értékesíteni, az ingatlangazdálkodás költségeinek csökkentése, a kerületi vagyongyarapodás szolgálata és az értékesítésből származó árbevétel gazdaságos fejlesztési projektekbe való beforgatása érdekében.

Előzetes becsléseink alapján az ingatlanok értékesítéséből éves szinten 1,5-2 Mrd Ft összegű árbevétel realizálható.

#### Kiemelt önkormányzati ingatlanprojektek

* A Verseny utca 22-24. sz. 74 lakásos önkormányzati bérház felépítése
* A Csányi utca 6. sz. alatt telek beépítése kulturális központ funkcióval
* A Király utca 49. sz. alatt műemléki épület teljes rekonstrukciója, tetőterének beépítése
* Az Akácos Udvar hasznosítási pályázat útján történő bérbeadása
* A Király utca 11., 25., 27., és 29. sz. műemléki védettség alatt álló ingatlanok hasznosítása
* A Verseny utca 20. sz. alatti telek beépítésének előkészítése, megfelelő forrás előteremtése esetén beépítése
* A Kertész utca 22-24. társasházban valamennyi lakás az Önkormányzat tulajdonában áll. Ezeket fiatal házasok számára garzonlakásokká kívánjuk fejleszteni az „első kulcs”-program keretében

#### Településrendezési megállapodások

Erzsébetvárosban számos nagyvolumenű magán- és állami ingatlanfejlesztés van folyamatban, illetve tervben. Tekintettel arra, hogy az Önkormányzatnak rendkívül korlátozott ráhatása van arra, hogy ezek a beruházások milyen formában valósulnak meg, mozgástere meglehetősen szűkös. Érdemi lehetőséget jelent az építtetőkkel történő párbeszéd, a lakók érdekeit szolgáló településrendezési szerződések megkötése, amelyeknek keretében a fejlesztők pénzügyi kötelezettséget vállalnak meghatározott, az építkezéshez kötődő közcélú beavatkozásra, vagy annak kivitelezésére.

Ilyen településrendezési megállapodás keretében kerül sor a Kazinczy utca Dob utca és Király utca közötti szakaszának, valamint a Madách Imre út Kazinczy utca és Holló utca közötti szakaszának gyalogosbarát rendezésére; valamint a Síp-Wesselényi-Dohány utcák által határolt háztömb körüli utcaszakaszok szintén gyalogosbarát megújítására.

Az Önkormányzat az eddig megkötött településrendezési szerződések révén mintegy 1,2 milliárd forint értékű fejlesztésről állapodott meg. Ezek a településrendezési megállapodások szolgálnak mintaként a további hasonló szerződésekhez.

#### Városképi arculat

A kellemes városi élmény része a rendezett utcakép. A nyolcvanas évek végén, a kilencvenes évek elején végbement önkormányzati lakásprivatizáció egyik hátulütője, hogy a társasházaknak sokszor nincs elegendő megtakarításuk a leromlott állagú századfordulós épületek felújítására.

Megfelelően motiváló pályázati rendszerrel folytatjuk a homlokzat-, lépcsőház-, kapualj- és függőfolyosó felújítási pályázatokat, amelyeket érdemes összekötni energiakorszerűsítési és nyílászáró-csere programokkal, valamint a lakók biztonságérzetét javító zárcsere és kameratelepítési akciókkal. A homlokzatfelújítások és nyílászárócserék esetében kiemelt védelmet kell, hogy élvezzen a századforduló historizáló, szecessziós és egyéb építészeti értékeinek védelme. Amennyiben a költségvetés bevételei, egyensúlya lehetővé teszi, a külső homlokzatfelújítási programot az önkormányzat koordinálásával végezzük el.

Örömmel együttműködünk a Fővárosi Önkormányzattal a kezelésében lévő Nagykörút és a Rákóczi út megújítását célzó terveik megvalósításában.

A rendezett városkép kialakításához hozzátartoznak az esztétikus üzlethelyiségek, teraszok, kirakatok, cégérek, reklámfelületek, amelyeknek tekintettel kell lenniük az építészeti értékekre. A városképvédelmi rendeletben világosabb elvárásokat fogalmazunk meg az utcai kapcsolattal rendelkező vállalkozások számára.

#### Belső-Erzsébetváros újrapozicionálása: a Klauzál-negyed

Átfogó koncepciót készítünk a megújult Klauzál tér vonzáskörzetének mélyreható revitalizációjára, a kerület érintett lakosságát leginkább irritáló, *„bulinegyed”*-nek titulált rész átpozicionálására. A kialakult elképzeléseket megvitatjuk kerületünk közvetlenül érintett lakóival és vállalkozóival. A vélemények ismeretében hozzálátunk a szükséges beavatkozásokhoz.

#### A minőségi, fenntartható turizmus fejlesztése

A sikeres turistavárosok rendkívüli erőfeszítéseket tesznek azért, hogy az alapfunkcióikat a helyi lakosság és az adott településre látogató vendégek legnagyobb megelégedésére üzemeltessék. Ebben a szellemben kívánjuk fejleszteni kerületet. Mindennek előfeltétele, hogy a helyi lakosok ne elszenvedjék a turizmust, hanem részesei legyenek. Érdekeltek legyenek annak fenntartásában és érezzék életminőségük javulását. A minőségi kulturális kínálat bővítése épp’ úgy szól a budapestieknek, mint az idelátogató turistáknak.

Erzsébetvárosnak a kultúrnegyed koncepció megvalósítása révén olyan korszerű szemléletet kell sugároznia, amely innovatív vállalkozásokat képes vonzani autentikus fizikai-, kulturális-, és gazdasági környezet megteremtésével, ahol a kreativitás és a fenntarthatóság, valamint az értékmegőrzés szempontjai egyensúlyban vannak. A helyben működő intézményeknek, vállalkozásoknak be kell kerülniük a nemzetközi vérkeringésbe, kapcsolódniuk kell a nemzetközi hálózatokhoz.

#### Új funkciók betelepítése: HUB7

A betelepítendő funkciók az innovációhoz, a digitális fejlesztésekhez, a start-up ökoszisztémához, valamint az iparművészetekhez, a kézművességhez, a dizájn, a kreativitás, a művészetek és a kultúra világához kapcsolódnak.

Az így betelepülő tevékenységen dolgozó, jellemzően fiatal, fizetőképes vállalkozók részben igénybe veszik a környék szolgáltató- és kereskedelmi egységeit, a bulihelyekétől eltérő, magasabb igényekkel lépnek fel a vendéglátóegységekkel szemben. Az itt dolgozók egy része be is költözik a kerületbe, különösen akkor, ha a vonzó hangulat mellé megfelelő közszolgáltatásokat és élhető környezetet is talál.

Azoknak az ingatlanoknak a fejlesztésénél, amelyekre az Önkormányzat hatást tud gyakorolni (például mert a saját tulajdonában állnak), igényesebb, diverzifikáltabb összetételű ingatlanmix létrehozására van szükség.

A saját tulajdonú ingatlanokon a megengedett beépítési hányadhoz képest kisebb beépítettségi mutatót és nagyobb zöldfelületi arányt kell elérni. Belső-Erzsébetváros zsúfoltságát egyes belső udvarok egybenyitásával, zöldítésével lehet oldani.

Az önkormányzati tulajdonban álló, nagyértékű műemléki épületeinknek kulcsszerepet szánunk abban, hogy – magánbefektetők bevonásával – új funkciókkal töltsük meg kerületünket. Az új funkciók kedvező hatást gyakorolnak a környező házakra, utcákra, mert ezekhez az új funkciókhoz kapcsolódva, azokra épülve további szolgáltatások települhetnek, immár teljes egészében magántőkéből.

##### Innovációs Hub

A Király utca 25., 27., 29. sz. műemléki épületegyüttes ideális helyszínként szolgálna egy innovációs hub számára, amely nemzetközi mintára otthont adna informatikai start-up-vállalkozásoknak, valamint a hozzájuk kapcsolódó kockázati tőketársaságoknak, bankoknak, tanácsadó szervezeteknek, szövetségeknek. Elhelyezést kaphatnának co-working irodák, laborok, stúdiók, műhelyek, többfunkciós közösségi terek. Az épületegyüttes ezen túlmenően számos más olyan funkciót is el tudna látni, amely fiatalokkal, élettel, munkával, közösségi terekkel tölti meg Belső-Erzsébetvárost és ezzel új perspektívába helyezi a városrészt.

##### Design és kézműves Hub

Az Önkormányzat régóta keresi a jelenleg leromlott állapotú Akácfa utca 61. sz. (Akácfa Udvar) műemléki épületének méltó hasznosítási módját, mely által ‒ építészeti karakterét megőrizve ‒ megújulhat, figyelembe véve azt az adottságot is, hogy az udvaron kialakult zöldfelület is megmaradjon. Az épületbe formatervezési, kézműves, szolgáltató központot lehetne létrehozni, amely a tervezők és a felhasználók találkozási helye, egyben műhelyként szolgál az alkotók számára. Az épületben helyet kaphatna kiállítótér, bemutatóterem, kávézó stb.

##### Art Hub

A kerület egyik csiszolatlan gyémántja a Király utca 11. sz. alatti épület, amelynek udvarán jelenleg a K11 művelődési tér működik, de az utcafronti épület üres, romos. Az épületben olyan nemzetközi szintű kiállító- és közösségi teret lehet létrehozni, amely külföldi és hazai kortárs képző- és iparművészeknek, formatervezőknek kínál kiállítási és értékesítési lehetőséget.

##### Róth Miksa Emlékház és Gyűjtemény, valamint a Műhely

Az Önkormányzat fenntartásában működik a Róth Miksa Emlékház és Gyűjtemény. A műtárgyak, emlékek digitalizálását folytatjuk. Fejlesztési elképzeléseink hangsúlyos eleme Róth Miksa ipari műemlék műhelyének felújítása és kortárs művészeti térként történő hasznosítása. Ennek költségigénye azonban meghaladja az Önkormányzat jelenlegi lehetőségeit. A fejlesztést előkészítjük, és az épületet tartósan önkormányzati tulajdonban tartva jobb időkre megőrizzük.

### III. Zöld, fenntartható Erzsébetváros

A környezeti fenntarthatóság városi körülmények között nem egyszerűen zöldítést, növényültetést jelenti, hanem alapvető személet- és életmódváltást. Az éghajlatváltozás ugyanis jelentős hatást gyakorol a városi életvitelre is. A forró nyári napok száma egyre növekszik, a lehulló csapadékvíz egyre csökken. A zivatarok egyre hevesebbek, óriási terhet rónak a csatornahálózatra. A negatív folyamatok enyhítésére kiváló megoldásként szolgál a zöldfelületek és a vízáteresztő felületek növelése, az árnyékot adó fák telepítése.

A közterületek zöldítésétől az energiahatékonysági beruházásokon át az esővíz öntözésre történő felhasználásán át minden cselekedetünk és kidolgozott terveink reagálnak a klímaváltozásra, egyben szervesen kapcsolódnak a Fejlődő Erzsébetváros programjaihoz.

A zöldítés – elsősorban a kerület sűrű beépítettsége és a földfelszín alatt húzódó bonyolult közműhálózat okán – nem oldható meg egyszerűen fák ültetésével, csak átfogó és kiterjedt beavatkozásokkal. A közterek humanizálását célszerű a folyamatban lévő vagy tervezett ingatlanfejlesztésekkel összehangolni, azokhoz időzíteni, lehetőség szerint területrendezései szerződéseket kötve a beruházókkal.

#### A közterületek humanizálása, zöldítés, forgalomcsillapítás

A közterületek humanizálása kiterjed a gyalogosforgalom védelmére, esetenként előnyben részesítésére, amennyiben lehetséges, gyalogosbarát-szakaszok kijelölésére, utcabútorok kihelyezésére, a közművek és a forgalmi viszonyok által lehetővé tett zöldítésre. Ezeknek a terveknek az elkészítésekor számos szempontot figyelembe kell venni, például, hogy

• növekedjen a helyi lakók számára rendelkezésre álló parkolóhelyek aránya (észszerű egyensúlyt kialakítva a parkolóhelyek megtartása és a zöldítés egymásnak gyakorta ellentmondó elvárásai között);

• a kizárólagos lakossági parkolóhelyek bevezetése bevált, arányukat növeljük;

• a területen lévő vállalkozások számára szükséges szállítási, rakodási lehetőség fennmaradjon, vagy lehetőség szerint bővüljön.

A belső-erzsébetvárosi forgalomcsillapítást a közterületek, utcák, terek, járdák, megújításával kell konszolidálni. Ezzel válik teljessé és nyer értelmet a forgalmi viszonyok átszervezése. A forgalomcsillapítási pilot tanulságait felhasználva, a buktatók elkerülésével hasonló beavatkozásokra kell sort keríteni Középső- és Külső-Erzsébetvárosban is. A cél az, hogy jelentős mértékben csökkenjen a kerület középső és külső negyedeiben az átmenő gépkocsiforgalom.

Forgalomcsillapítás nem egyszerűen közlekedésszervezési kérdés, hanem egyben fenntarthatósági projekt, hiszen a mérsékeltebb autóforgalom kisebb zajterheléssel jár, és tisztább lesz a levegő is.

Parkolás-szervezési és rendfenntartási eszközökkel biztosítani kell valamennyi járda folyamatos használhatóságát, a járdán történő parkolást fel kell számolni. A trolibusz-járatok folyamatos, akadálytalan haladását biztosítjuk.

A közterületek minőségének javítására, a zöldítésre a kerületi főépítész közreműködésével a főtájépítész részletes programot dolgozott ki, beleértve a „Healthy Streets” (Egészséges utcák) pályázat keretében fejlesztendő területeket. A kiválasztott utcák megújításával, forgalomcsillapításával, zöldítésével és gyalogosbarátabbá tételével nagy kiterjedésű kerületrészek válhatnak élhetőbbé és szerethetőbbé. A „Healthy Streets” pályázatra beadott terveinket – a rendelkezésre álló költségvetési források függvényében – abban az esetben is megvalósítjuk, ha nem kapnak támogatást.

#### Megújuló köztereink

* Folyamatban van a Madách Imre tér gyalogosbarát átalakítása.
* Napirenden van a Dembinszky utca Dózsa György út és a Bethlen Gábor utca közötti szakaszának megújulása.
* Előkészítés alatt áll a Jósika utca teljes hosszának megújítása.
* Elkészült a Rózsák tere növényfelületeinek megújítására vonatkozó terv.
* A „Healthy Streets” pályázaton való támogatás megszerzése esetén a Wesselényi utca Erzsébet körút és Rottenbiller utca közötti szakaszának, illetve a Dohány utca Hársfa utca és Rottenbiller utca közötti szakaszának felújítása is cél.
* Folyamatban van a Csányi utca 4. sz. és 10. sz., a Dob utca 14., a Kis Diófa utca 8. és 10. belső udvarainak zöldítése, melyeket az önkormányzat az elkövetkező években, az épületek felújításához igazítva alakít ki.
* Elindul és 2025 végére elkészül a Nefelejcs utca Damjanich utca és a Dembinszky utca közötti szakaszának zöldfelület-rehabilitációja.
* Elkészült a Klauzál utca-Klauzál téri Vásárcsarnok előtt utcaterület-Csányi utca tengely átfogó megújítási terve, amelynek lakossági egyeztetését megkezdtük. Első ütemben a Klauzál utca Wesselényi utca és Dohány utca közötti szakaszát tervezzük megújítani.

|  |  |
| --- | --- |
| **A SZABADTÉRFEJLESZTÉSEK ÜTEMEZÉSE** | |
|  | |
| **I. 2024-ben elindított, 2025-ben befejeződő fejlesztések** | |
| Klauzál tér |  |
| Almássy utca |  |
| Madách Imre út |  |
| Nefelejcs utca |  |
| Reformáció park játszótér |  |
|  | |
| **II. 2025-2027 időszak tervezett fejlesztései** | |
| Dembinszky utca (Healthy Streets) |  |
| Jósika utca |  |
| Nefelejcs utca folytatás |  |
| Dembinszky utca folytatás |  |
| Wesselényi-Dohány-Síp utcák |  |
| Klauzál-Csányi utca tengely |  |
| Wesselényi utca (Healthy Streets) |  |
| Dohány utca (Healthy Streets) |  |
| Klauzál tér Vásárcsarnok előtt |  |
| Százház utca |  |
|  | |
| **III. 2027-2029 időszak tervezett fejlesztések** | |
| Kertész utca (TRSZ) |  |
| Dohány utca folytatás |  |
| Wesselényi utca folytatás |  |
| Bajza utca |  |
| Dob utca I. szakasz |  |
| Dob utca II. szakasz |  |
| István utca |  |
| Péterfy Sándor utca |  |

A tervek megvalósításának ütemezése függ a Healthy Street pályázat elbírálásától, az ingatlanfejlesztő cégekkel megkötendő településrendezési szerződések tartalmától és a költségvetési mindenkori helyzetétől. A térinformatikai rendszer fejlesztése további mintegy bruttó 100 millió forint ráfordítást igényel.

#### Környezeti fenntarthatóság

A klímaváltozás negatív hatásainak kezelése érdekében dinamikusan hozzálátunk a közterületek és a társasházi udvarok árnyékolásához, zöldítéséhez, humanizálásához. Ezen túlmenően

* A társasházak energetikai korszerűsítését célzó pályázatokat indítottunk.
* Korszerű nyílászárók beépítésére pályázhatnak a lakók.
* A napelemes fejlesztéseket ugyancsak támogatja az Önkormányzat.
* AZ Európai Uniós támogatással, elsők között létrehozott energiaközösség működtetése érdekében életre hívtuk az NRG7 Energiaközösségi Szolgáltató Nonprofit Kft.-t, amelynek a feladata a konzorcium tagjainak ingatlanjaira telepített napelemes rendszer működtetése, a megtermelt és betáplált energiamennyiség elszámolása. A későbbiekben új konzorciumi tagok megnyerése.

### Tiszta, biztonságos Erzsébetváros

#### Köztereink rendben tartása

Lakóink közérzetét alapvetően befolyásolja, hogy környezetük mennyire tiszta és biztonságos. Jelentős forrásokat fordítunk arra, hogy a közterületeink tisztábbak, szebbek, élhetőbbek legyenek. Ugyanakkor a köztisztaság valamennyiünk felelőssége, jelesül közös ügyünk, ezért meghirdetjük az „Erzsébetváros tisztaságáért” programot.

Meggyőződésünk, hogy akik intenzívebben használják a közterületeket, azoknak nagyobb a felelősségük. A kereskedők és a vendéglátók tömörülésével, a Közös Erzsébetvárosért Egyesülettel megállapodtunk arról, hogy gyorsreagálású takarítóbrigádot működtetnek, illetve késő estétől hajnalig maguk gondoskodnak a szennyeződések eltakarításáról. Nyitottak vagyunk arra, hogy más egyesületekkel is hasonló megállapodást kössünk.

* Gondoskodunk parkjaink és játszótereink napközbeni védelméről, őrzéséről is.
* Kiemelt gondot fordítunk a kerület tisztaságára, a járdák rendszeres mosására, köztisztasági eszközparkunkat a lehetőségekhez mérten bővítjük. A tisztaságot csak az itt élőkkel, a turistákkal és az üzleteket működtetőkkel közösen tudjuk fenntartani.
* Hangsúlyt helyezünk az önkormányzati tulajdonban lévő házak takarítására, a pincék rendben tartására, a patkány- és rovarirtásra.
* Tárgyalásokat kezdeményezünk az FKF Zrt.-vel a rendezettebb lomtalanítás és a veszélyes hulladék időszakos gyűjtése érdekében.
* A parkokban mindenütt betiltjuk a dohányzást, szigorúan ellenőrizzük és érvényesítjük az alkohol fogyasztásának tilalmát.
* A meglévő játszótereket, az ott lévő eszközöket folyamatosan tisztán tartjuk, ahol szükséges, füvesítünk. A játszótereket alkalmassá tesszük arra, hogy fogyatékkal élő gyermekek is használhassák.
* Megvizsgáljuk további nyilvános WC-k létesítésének, működtetésének és üzemeltetésbe adásának lehetőségét.

#### A közbiztonság és a biztonságérzet növelése

Gondot fordítunk arra, hogy mindenki biztonságban érezhesse magát kerületünkben. Célunk, hogy a következő években a rendőrséggel és a lakossággal együttműködésben visszaszorítsuk mindazokat a jelenségeket, amelyek sértik a társadalmi együttélés szabályait. Kezdeményezzük a hatósági jogkörök bővítését, visszaállítását.

Kiemelten jó viszonyt ápolunk a kerületi rendőrkapitánysággal, munkájukat pénzzel, gépkocsivásárlással, továbbá szolgálati lakások biztosításával is támogatjuk. Tárgyalásokat kezdünk a belső-erzsébetvárosi körzeti megbízotti iroda újranyitása érdekében.

Rendészeink a forgalmi rend fenntartásától kezdve a szabálytalanul leparkolt elektromos rollerek elszállításán át az illegálisan kihelyezett hulladék kihelyezőjének megbírságolásáig rengeteg ügyben intézkednek. A szokásos járőrözéseken túl turistaszezonban megemelt létszámmal fokozott ellenőrzéseket végeznek, különös tekintettel a közterületi alkoholfogyasztás, csendháborítás és a köztisztasági szabályok megsértésének visszaszorítására.

### Erzsébetváros, a kultúrnegyed

### 2025-től új fejezetetett nyitottunk Erzsébetvárosváros kulturális életében. Ez a terület innentől törekszik egységes arculatot mutatni, a korábbi szerteágazó színes kulturális életet egy ernyőszervezettel, a KULT7 Erzsébetváros Nonprofit Kft. fogja össze.

### A kultúra a kerületi közösségépítés, társadalmi felzárkóztatás terepe, célunk a kulturális esélyegyenlőség megteremtése Erzsébetvárosban. A tervezett innovációk, beruházások mellett fontos szerepet kap a következő években a közművelődésben az esélyegyenlőség megteremtése. Célunk az, hogy Erzsébetvárosban mindenki egyformán hozzájuthasson a kulturális javakhoz. Ehhez a következő években kivisszük a kultúrát a falak közül és igyekszünk egyre szélesebb körben elérni a kerületi lakosságot. Erzsébetváros belső és külső részének társadalmi összetétele teljesen más, így egészen különböző típusú programokat kíván meg, így erre kell megfelelő lehetőséget biztosítani számukra. A kulturális innováció Erzsébetváros gazdasági fejlődésének hozzáadott értéke lesz a következő ciklusban.

#### Célunk

### az „Erzsébetváros, a kultúrnegyed”-koncepció mentén haladva értékes tartalommal megtölteni a szlogent;

### Erzsébetváros saját identitásának megjelenítése, lokálpatrióta közösség építése;

### a kultúra segítségével Erzsébetváros imázsának építése – a láthatóság növelése;

### fenntartható és fejlődő kulturális élet felépítése.

#### Eszközeink

### városmarketing a kultúra eszközeivel;

### a „bulinegyed” átformálása, megítélésének átfordítása pozitívba, kapcsolódás a Klauzál-negyed koncepció megvalósításához;

### forrásteremtés, szponzorok bevonása;

### vállalkozói szemlélet megteremtése a közművelődésben;

### alternatív helyszínek bekapcsolása a kerületi kulturális életbe;

### EU-pályázatok és a forprofit szféra bevonása;

#### Fejlesztések, beruházások

##### A KULT7 Művelődési Központ felépítése2025-2028

### Erzsébetváros jelenleg széttagolt kis befogadóképességű helyszínekkel rendelkezik, amelyek valójában nem is felelnek meg a minimálisan elvárható feltételeknek sem, ami a közművelődés kielégítését szolgálná. Erre a helyzetre megfelelő megoldás egy valóban modern és legalább a jelenlegi jogszabályoknak megfelelő közművelődési tér létrehozása. Ennek tervezett helyszíne a Csányi utca 6. A jogszabályi előírásokon túl, minél több térrel és helyiséggel rendelkező épület áll rendelkezésre, annál több lehetőség van arra, hogy saját bevételei is legyenek a KULT7 Erzsébetváros Nonprofit Kft.- nek. A közművelődés kötelező önkormányzati feladat, soha nem lesz támogatás nélkül és az állami normatíva nélkül önfenntartó, de egy jól megtervezett és sok szabad kapacitással bíró épület több lehetőséget ad, hogy piaci alapon lehessen termet bérbe adni. Az új kulturális központ elkészültéig a KULT7 Erzsébetváros Nonprofit Kft. a Klauzál tér 5. sz. alatt alakítja ki irodáit.

##### Róth Miksa Emlékház és műhely felújítása 2025-2029

### 2025 decemberében lesz Róth Miksa születésének 160. évfordulója. Erre az alkalomra egy hosszú évek óta megálmodott, minimális felújítás utáni új kiállítással készülünk. A Műhely épületének állagmegóvási munkái mellet megkezdjük a fejlesztés előkészítését, amelyre – megfelelő forrás híján – csak egy későbbi ciklusban kerülhet sor.

##### Helytörténeti értéktár kialakítása 2025-2029

### A KULT7 Művelődési Központ megépülését követően a Klauzál tér 5. sz. alatti helyiség funkcióváltásával a helytörténeti dokumentumok és emlékek számára helytörténeti múzeumot hozunk létre. Erzsébetváros gazdag kulturális örökségének méltó helye lenne a Klauzál téren ez a helyszín. A fizikai megjelenés mellett emlékek, dokumentumok archiválása, és virtuális, digitalizált tárat hozunk létre. Az interaktív kiállítás mellett épületekre QR-kódokat helyezünk el, amelyek egyszerre vezetik a látogatókat az online és a fizikai térben.

##### Mozimúzeum 2025-2029

### A földszinti irodák kialakítását követően a helyiség alatti pincerendszert „Mozimúzeummá” alakítjuk a jelenleg raktárba került mozitörténeti gyűjtemény elhelyezésével és felfrissítésével. A belső-erzsébetvárosi lokációnak köszönhetően városmarketing szempontjából is vonzó helyszín látványos, multimédiás kiállítása a marketinghatáson túl 2-3 év után bevételt is termelne.

##### Felzárkóztatás helyszíne külső-Erzsébetvárosban 2025-2026

### A következő két évben kiemelten fontos megfelelő helyszín felkutatása a külső-erzsébetvárosi részen felzárkóztató programok számára, amelyek keretében külső-erzsébetvárosi gyermekek és felnőttek számára tudnánk lehetőséget biztosítani programokat a teljes társadalmi leszakadás megelőzésére.

##### A városrész vonzerejének erősítése

### Valós érdeklődésre számot tartó fesztiválok, események szervezése lesz fő célunk a következő években. A kerületben jelenleg is több kisebb projekt, fesztivál működik, amelyeknek a kihasználtsága nem jelentős, kommunikációs szempontból sem gyakorolnak jelentős hatást. Mindezek helyett a 2026-os évtől szeretnénk bevezetni néhány, a városmarketing szempontjából hatásos, a helyi értékekhez köthető eseményeket.

##### Kemény Henrik Bábfesztivál

### 2025-ben ünnepeltük Kemény Henrik bábművész születésének 100. évfordulóját. Ebből az alkalomból 2026-tól minden évben megrendezzük a Kemény Henrik Bábfesztivált, amelyre az ország minden pontjáról hívnánk meg előadásokat, ezzel népszerűsítve a bábművészetet. Ez az összetett komplex műfaj nemcsak bábok által megtestesített történetek bemutatása, hanem megtalálható benne a zene, az irodalom, a képzőművészet és persze a színészmesterség is. Szinte minden országban találunk egy kultikus bábfigurát, az angoloknál Punch, a németeknél Hanslvurst, az osztrákoknál Kasperl, a cseheknél Kasparek, de Vitéz Lászlónk csak nekünk van.

##### Janikovszky100

### 2026-ban lesz 100 éve, hogy a korábban a kerületben élő és alkotó Janikovszky Éva megszületett. Ebből az alkalomból a 2026-os évre több eseménnyel készülünk, de az egész évet arra szeretnénk felfűzni, hogy az erzsébetvárosi gyerekek számára az irodalmat, az olvasást népszerűsítsük. Terveink között „zöldkönyvtárak” vagyis Erzsébetváros területén, köztereken mindenki számára elérhető ingyenes könyvespolcok felállítása lenne.

##### Street Art – Erzsébetváros szabadtéri vászna

### Erzsébetvárosban több tűzfal is falfestményt kapott az elmúlt években, ezek számának növelésével nemcsak új esztétikus felületeket kapunk, de fiatal művészek bevonhatóak a városkép alakításába. A tűzfalakon túl egyéb felületeket is meglehet festeni, ezzel szürke áramszekrények, stb. felületeket hangulatos új külsőbe öltöztetni.

### A siker nélkülözhetetlen feltételei

A kerület fejlesztésének, modernizációjának számos olyan eleme van, amely a lakók számára közvetlenül nem látható, ahhoz azonban, hogy elvárásaiknak maradéktalanul megfeleljünk, szükség van ezeknek az alkotóelemeknek, struktúráknak a megváltoztatására is.

#### Költségvetés, vagyongazdálkodás

Az elmúlt ciklus prudens és felelős gazdálkodásának eredményeként az Önkormányzat számottevő pénzügyi tartalékkal rendelkezik. A következő ciklusban indokolt a tartalékok szintjét észszerű módon csökkenteni, jelentős forrásokat fordítva a fejlesztésekre.

Az Önkormányzat jelentős ingatlanvagyonnal rendelkezik, ezért indokolt a korábbiaknál is intenzívebb, a kerületfejlesztési tervekkel összhangban álló vagyongazdálkodás. Az alulhasznosított vagyonelemeket mozgósítva új fejlesztéseket indítunk. Meghatározzuk a tartósan önkormányzati tulajdonban maradó nagy értékű ingatlanok körét.

#### Intézményi feltételek

Az Önkormányzat kerületfejlesztési és jóléti céljait elsősorban saját tulajdonú cégein, intézményein keresztül képes megvalósítani. Ezért kulcskérdés ezeknek a szervezeteknek megfelelő struktúrába szervezése, gazdálkodásuk és működési hatékonyságuk javítása, eszköz- és humán erőforrás-állományuk fejlesztése, infrastruktúrájuk színvonalának emelése. Célszerű a vagyonkezelés, az ingatlangazdálkodás, valamint a városüzemeltetés egyetlen cégbe történő szervezése és holding-szerű működtetése.

Nélkülözhetetlen ezeknek az intézményeknek a cégszerű működtetése, a cégvezetők döntési és felelősségi jogkörének kiszélesítése és összhangba hozása a cégtörvény adta jogosítványokkal. Az Önkormányzat, a Polgármesteri Hivatal, a cégvezetők és a felügyelő bizottságok naprakész információkkal történő ellátását, a cégekben zajló folyamatok ellenőrzését az EVIN Zrt.-nél már bevezetett vállalatirányítási rendszerbe kell integrálni.

#### Az önkormányzati cégek működési hatékonyságának növelése

Az Önkormányzat döntése alapján 2025 nyarán az Erzsébetvárosi Piacüzemeltetési Nonprofit Kft., az Erzsébetváros Nonprofit Kft., valamint az Akácfa Udvar Nonprofit Kft. beolvad az EVIN Nonprofit Zrt.-be. Az új holding-struktúra a vagyonkezelésnek és a városüzemeltetésnek egy, a korábbinál észszerűbb, költségtakarékosabb és hatékonyabb formáját valósítja meg. A holding-struktúra egységes stratégiai irányítást és kontrollt biztosítás, valamint lehetővé teszi a társaságok által a lakosságnak nyújtott közszolgáltatások színvonalának emelését.

A holding-struktúra további előnyei:

* hosszú távú megoldás a különböző közszolgáltatási feladatok ágazati struktúrában történő, racionalizált költségű ellátására;
* a beolvadó társaságok feladatainak az EVIN Nonprofit Zrt. vállalatirányítási rendszerébe történő integrálása és a munkavállalók „átvétele” megoldást jelent az átlátható, egységes szabályozási rendszerben való professzionális működésre;
* a különböző közfeladatok ellátásra nyújtott tulajdonosi pénzeszközök átláthatóbb, transzparens felhasználása, a jelenleg különböző költségelszámolási folyamatok egységesítése;
* a rendelkezésre álló belső szinergiák kihasználásával a jelenleg külön-külön működő „belső szolgáltatások (munkaügy, beszerzések, marketing, pénzügy-könyvelés) költséghatékony működtetése.