|  |
| --- |
| **Budapest Főváros VII. kerület Erzsébetváros Önkormányzata**  **Devosa Gábor képviselő, Nagy Andrea képviselő** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. április 16 - ai**

**rendes ülésére**

**Tárgy:** Javaslat az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosítására – a díjmentes várakozási hozzájárulásokra vonatkozóan

**Készítette:**

Devosa Gábor

képviselő

Nagy Andrea

képviselő

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A Budapesti Rendőr-főkapitányság VII. kerületi Rendőrkapitányság nem rendelkezik nagyméretű, saját, külső parkolóval, mely az épület telkéhez tartozna. Így sok más kapitánysággal szemben nem tudnak a kollégáknak nem közterületi parkolási lehetőséget biztosítani. Azaz a munkaerőért vívott harcban piaci hátrányuk van. Eddig kaptak 60 db közterületi parkolási hozzájárulást az önkormányzattól igazgatási szolgáltatási díjért, mely igényeiket nagyjából kiszolgálta.

A kapitányság belső parkolója a rendőrségi autókon kívül összesen 18 db civil gépjármű parkolására alkalmas. Ebből 5 db-ot a Budapesti Közérdekvédelmi Ügyészségnek kénytelenek biztosítani, mivel az épület 3. emeletén tulajdoni hányaddal rendelkeznek, így a VII. kerületi Rendőrkapitányságnak 13 db helyük marad a dolgozói autók parkolására.

Az állomány nagy része Budapest más kerületeiből vagy vidékről jár be. A vidékről bejáró szolgálatot teljesítők száma meghaladja a 100 főt.

Természetesen többen meg tudják oldani a bejárást vonattal, busszal, de vannak olyanok, akik életkörülményeikből adódóan kénytelenek gépkocsival közlekedni.

A rendvédelmi dolgozók élethelyzetei különbözőek. Van, aki egyedül nevel több kiskorú gyermeket, akiket a munkaidő végén a különböző oktatási intézményekből kell „összeszednie”. Ez az óvoda/iskola zárása után záros ideig oldható meg és nélkülözhetetlen a gépjárművel való munkába járás részükről. Sok más élethelyzet is van, mely a gépjárművel való bejárást szükségessé teszi.

A szolgálatot teljesítők a kerületi lakosoktól nem vennének el parkolási helyet, hiszen nagyrészt pont abban az időben használnák a parkolókat, amikor a kerületi lakosok a saját gépjárműveikkel munkába mennének. Tehát cserélődnének az autók ugyanazon a parkolóhelyen, hiszen az állomány nagy része hivatali munkaidőben dolgozik hétfőtől csütörtökig 07:30-16:00 és pénteken 07:30-13:30 közti időszakban.

Az állomány megtartása szempontjából nagy segítség lenne, ha a kerület döntéshozói biztosítanák a korábbi lehetőséget és egy rendeletmódosítással normába lenne foglalva a rendőrség részére nyújtott 60 db díjmentes parkolási hozzájárulás.

Azt gondoljuk, hogy a közbiztonság nagyrészt a BRFK VII. kerületi Rendőrkapitányságon dolgozók munkája révén tartható fent vagy javítható, és jó lenne nem rontani a lehetőségeiken, melyek eddig rendelkezésre álltak. Nagyrészt más településekről járnak be a VII. kerületiek érdekében dolgozni.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérjük a Tisztelt Képviselő-testületet az előterjesztés megtárgyalására, és a rendelet-tervezet elfogadására!

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával jelentősen javulnak a BRFK VII. kerületi Rendőrkapitányságon dolgozók parkolási lehetőségei, valamint az állománymegtartás és állományfejlesztés.

**2. A jogszabály környezeti és egészségi következményei**

A módosításnak nincsenek környezeti és egészségi következményei.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

**4. A jogszabály adminisztratív terheket befolyásoló hatásai**

A rendelettervezet elfogadásával az EVIN Nonprofit Zrt. parkolási ügyfélszolgálatának adminisztratív terhei várhatóan növekedni fognak.

**5. A jogszabály megalkotásának szükségessége, a jogalkotás elmaradásának várható következményei**

A rendelet módosításának elmaradása hátrányt okozhat Erzsébetvárosnak más, budapesti kerületekkel szemben, azonban jogsértést nem okoz.

2025. március 31.

Nagy Andrea Devosa Gábor

önkormányzati képviselő önkormányzati képviselő

Mellékletek:

Rendelettervezet Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításáról